Korrupsie by Jhb-lisensiekantore: 'Nog inhegtenisnemings kom' | Maroela Media
Die Stad Johannesburg het gesê nog inhegtenisnemings word verwag nadat strafregtelike aanklagte ingedien is teen agt amptenare van die Johannesburgse lisensieafdeling en nog 55 amptenare geskors is, in verband met beweerde bedrog en korrupsie.
Tony Taverna-Turisan, woordvoerder van die stadsraad, het gesê altesaam 106 verdagtes word betrek by 'n verslag oor bedrog en korrupsie in die lisensieafdeling. "Altesaam 55 amptenare is reeds geskors, maar 'n kennisgewing van skorsing is al aan 72 amptenare uitgereik," het hy gesê.
Hy het gesê verskeie amptenare moet nog skorsingbriewe ontvang, maar was nog nie beskikbaar om die briewe te ontvang nie, omdat hulle byvoorbeeld met verlof is.
Die geskorste amptenare het by die lisensiekantore in Martindale, Kliptown, Langlaagte, Midrand, Randburg, Roodepoort en Sandton gewerk. "Dit is deel van die proses en ons hoop nog inhegtenisneming sal binnekort volg. Ons werk baie nou saam met die Valke en vervolgingsowerheid hieroor," het Taverna-Turisan gesê.
Die agt amptenare wat reeds strafregtelik aangekla is, het op 11 Januarie in die gespesialiseerde handelsmisdaadhof verskyn. Hulle is op borgtog van R5 000 elk vrygelaat is en moet weer op 14 Februarie in die hof verskyn.
Die inhegtenisnemings en skorsings volg op 'n ondersoek wat deur die stad se interne forensiese ondersoekeenheid, onder leiding van genl. Shadrack Sibiya, gedoen is. Volgens hierdie ondersoek het die stad R14 717 444 in 972 beweerde korrupte transaksies verloor.
Die transaksies het onder meer onwettige transaksies op die lisensiedepartement se stelsel om bestuurslisensies en motorlisensieskyfies uit te reik en voertuie te registreer, ingesluit. Lisensiebeamptes het dan na bewering die betalings hiervoor in hul eie sak gesteek.
Taverna-Turisan het gesê 40 nuwe personeellede is reeds voor die skorsings aangestel en werknemers van ander afdelings in die lisensiedepartement sal na vakante posisies ontplooi word om die effek van die skorsings op die departement se bedrywighede te verminder.
"Die burgemeester [Herman Mashaba] het dit duidelik gemaak korrupsie is die publiek se nommer een vyand. Ons moet ontslae raak van korrupte beamptes wat hulself ten koste van ons inwoners verryk," het hy gesê.
"Ons moet 'n professionele openbare diens skep, wat die inwoners van ons stad met trots dien. Die dae, toe korrupte beamptes net liggies oor die vingers getik of na 'n ander departement geskuif is, is verby. Amptenare wat aan korrupsie skuldig bevind word, sal vervolg en die gesteelde geld teruggekry word."
[Foto's] Kerkplein kry 'n nuwe baadjie mét Oom Paul
Kan iemand nie iets doen aan die aanstellingsprosedure in die staatsdiens nie ?
Dis hoekom daar so baie ongelukke is want helfde van SA koop lisensies. Dis reg, ek sou hulle nie eers geskors het nie. As sulke goed gebeur is daar te veel loop holes in die stelsel.
Kan my dit net voorstel, daar is seker 80 werknemers, 72 word verbind met bodrog en die oorblywende 8 dien tans tronkstraf uit vir bedrog…..
Elke keer wat daar omkoopgeld gebruik word om 'n wettige transaksie te omseil, vermeerder die kans op nog 'n pad sterfte.
Uitstekende werk! Ek haal my hoed af vir die DA. Net jammer die anc sal nie gelukkig wees hiermee nie. Ek glo als sal regkom, maar ons nageslag sal nog lank praat van "the legacy of BEE".
Ironies genoeg die hele rede hoekom hulle korrup is omdat die regerende party wat genoegsame rekenaars/toetsbeamptes moet aantstel, dit nie doen nie en veroorsaak dat rye kilometers lank raak, so dit sal enige iemand daar na toe dryf om een liewer te koop as om al 5 uur die oggend in n ry te staan sodat jy teen 12 uur gehelp is. Dan kan mens noem dat werknemers daar dalk te min ook betaal word wat ook sal maak dat jy bedrog wil pleeg..